IBM igen skyld i dankort-nedbrud

Knap en times nedbrud på dankort-systemet tirsdag aften skyldtes - endnu en gang - en netværksfejl hos Nets’ underleverandør IBM.

De forgangne to år har dankortet mindst én gang om året oplevet en nedsmeltning på landsplan, og i år blev heller ingen undtagelse.

Tirsdag aften var dankort-systemet i problemer flere steder i landet mellem klokken 20.00 og 20.50, hvorefter kortet igen har skullet fungere uden problemer. Sent i går aftes kunne Nets så meddele, at fejlen - igen - skulle findes hos underleverandøren IBM.

Nøjagtigt som med sidste års store nedbrud, der med sine mere end ti timers nedetid var historisk omfattende, var det i går en netværksfejl hos Nets’ underleverandør, der fik danskernes foretrukne betalingskort til at gå offline.

Det skriver flere medier, herunder DR.

Den kritiske betalingsinfrastruktur er skærmet af for offentlighedens øjne, og de tekniske omstændigheder ved sidste års store nedbrud blev aldrig kendt, ud over at der var tale om ‘en menneskelig fejl’, ligesom oplysningerne om årsagerne til det aktuelle nedbrud indtil videre også er begrænsede til ovenstående forklaring.